Papersnake/gushiwen huggingface dataset:
平断藤峡诗
韩雍（明代）

人言断藤峡，险峻天下少。我视断藤峡，培塿一拳小。

蜂屯蚁聚千万家，跣足蓬头尽猺獠。数十年来肆猖獗，三广生民苦骚扰。

五征不克势益张，处处孤城未能保。圣皇当天赫然怒，选将提兵奉天讨。

内外群公总豪杰，百万精兵雄矫矫。共言困守非良图，必欲长驱且深捣。

雷霆砰訇鬼神怒，几日群山尽倾倒。百鍊钢刀破新竹，万里长风振枯槁。

岩居穴处皆荡焚，瘴雾蛮烟都汛扫。积尸如山血如川，诛夷只许留襁褓。

兔窜狐奔网罗密，我军追戮如芟草。大藤根株悉已断，五岭封疆真再造。

振旅班师归柳营，黄童白叟迎遮道。自言固望来苏久，不图便见成功早。

从今水陆是通衢，来去行人免迂绕。有田可耕山可樵，共享承平永安好。

圣皇睿算天助顺，群公整顿南荒了。丰功伟绩万古传，附骥成名愧台老。
九月初八日
方回（元代）

今年未见菊花枝，老恐登高亦不宜。
但得明朝须有酒，可能我不更无诗。
身閒天下朋游少，秋暑江南雁到迟。
宗武宗文佐觞咏，几家伯道叹无儿。
论诗绝句三十首 其二
赵清瑞（清代）

学诗如学禅，大力运龙象。专取沧浪言，所见域寻丈。
孟夏雨后简毛秋岑明复庵相约再游王园
戴亨（清代）

燕地春寒景物湮，寻春春尽不逢春。连朝已渥催花雨，清兴还思附骑尘。

山翠自添前度色，莺声应唤再游人。过迟太早均无当，斟酌良辰办酒缗。
友人问卜见招
崔涂（唐代）

何必问蓍龟，行藏自可期。但逢公道日，即是命通时。

乐善知无厌，操心幸不欺。岂能花下泪，长似去年垂。
题张元鼎风雨斋
孙介（宋代）

张侯好兄弟，韡韡棠棣芳。
筑室听风雨，书史堆满床。
床前竹千挺，竹外花两行。
举头见青山，秀色临我傍。
客来具鸡黍，亦复陈壶觞。
坐与尘土隔，淡然风味长。
我久倦行役，万里归故乡。
相过饭三日，笑语成清狂。
百年几别离，两鬓各已苍。
此会苦难复，此欢不可忘。
送岩运庵归四明
释居简（宋代）

大庾岭头提不起，卢老蒙山俱失利。后人不解革前非，递相欺诳真儿戏。

老岩不负灵山记，飏下金襕如弊屣。直饶灭却不传底，争似莫遭渠钝置。

破庵一语如雷霆，聋者有耳那得闻。若谓不闻越情量，蹉过堂堂大人相。
病中赠张玉孃
沈佺（宋代）

隔水度仙妃，清绝雪争飞。
娇花羞素质，秋月见寒辉。
高情春不染，心镜尘难依。
何当饮云液，共跨双鸾归。
处士妻十首
刘克庄（宋代）

爱子死于汲，常情鲜不悲。
贤哉孝廉妇，哭恐阿姑知。
听百舌鸟诗
李孝贞（隋代）

烟销上路静，漏尽禁门通。好鸟从西苑，流响入南宫。

间关既多从，变转复无穷。调惊时断绝，音繁有异同。

饮啄归承露，飞鸣上别风。未避王孙弹，宁畏虎贲弓。

石渠皆学府，麟阁悉文雄。不吝青泥印，时寻白社中。
和驹父大雨雹
洪朋（宋代）

绍圣二年端月尾，南州雨雹如雁子。今朝霹雳清泠里，杂然而下势未已。

狡狯变化何壮哉，欬唾珠玉天际来。销毁金石不足道，梢杀林莽今可哀。

圣人在上调玉烛，纵有此物宁为灾。邂逅丰年亦如此，长老相传又堪记。

吾今一饱良不易，摩挲枵腹聊自慰。
郊行即事
何梦桂（宋代）

东风马耳拂轻寒，柳眼新青雨未乾。留客野花遮略彴，狎人溪鸟上阑干。
恽道生画山水歌
朱景英（清代）

毗陵恽氏工作画，正叔本在道生后。正叔写生妙入神，何似道生挥毫如运帚。

胸中邱壑蟠几许，落手寻丈等粒黍。笔底已无高房山，眼边不数米家虎。

由来大巧无纤辞，讵有大力肯事轻描淡写为。窠臼尽脱笔墨外，不施皴染艺更奇。

多君论画兼论文，读书读画同所云。愚意读画仍自读书始，俗工院体徒纷纷。

世人但爱南田子，花叶工为没骨体。边徐而后叹独绝，寸缣尺素珍莫比。

我获此幅赏其大落墨，是用作歌表奇伟。噫嚱吁，读画录中传久矣。
戊子正月连雪苦寒答段助教天祐吉甫二首 其一
张翥（元代）

雪寒浑未解，风力更狂吹。强饭怜君瘦，重裘觉我衰。

酒香红面颊，灯影黑须眉。黄鹤山中地，求田已有期。
秋日同宾客登黄鹄山曾胡两祠望远
张之洞（清代）

群公整顿好家居，又见边尘战伐馀。鼓角犹思助飞动，江山何意变雕疏。

三年菜色灾应澹，一树岩香晚未舒。我亦浮沉同湛辈，登盘愧食武昌鱼。
月夜
赵处澹（宋代）

渔笛吹清夜，芦花深处闻。
岸穷天拍水，山静月笼云。
蛩哽声声切，萤明个个分。
任渠尘外事，城市日纷纭。
阅世
戴复古（宋代）

一懒一愚兼一痴，从教智士巧能为。
坦途失脚溪山险，暗室萌能天地知。
江水长流无尽意，夕阳虽好不多时。
老夫阅遍人间事，欲和寒山拾得诗。
挽向参议
赵蕃（宋代）

丞相遗家法，云仍多耐官。
著鞭期一跃，失路困千盘。
竟死诸侯客，保留神武冠。
枭鸾终异志，松柏遂孤蟠。
前辈今无几，临风特屡叹。
臧孙宜有后，庞老遗之安。
玉楼春
尹词客（宋代）

浣花溪上风光主。燕集瀛州开幕府。商岩本是作霖人，也使间花沾雨露。谁怜氏族传箸组。狂迹偶为风月误。愿教朱户柳藏春，免作飘零是堤上絮。
长安道（一作宋之问诗）
沈佺期（唐代）

秦地平如掌，层城入云汉。楼阁九衢春，车马千门旦。

绿槐开复合，红尘聚还散。日晚斗鸡还，经过狭斜看。
壬戌人日南溪暮景三首
杨万里（宋代）

春暖溪暄出小鱼，沉浮上下巧相娱。
一跳一浪钱来大，开作瑶环忽丈余。
九日偕兵宪周狮峰同年谯湫宾山游 其一
何彦（明代）

淡淡秋容点葛衣，追游不负此佳期。云移石洞萝阴合，风静寒江树影微。

掷甲山留终古恨，磨旗人忆往时悲。兴亡自是寻常事，漫向樽前索旧题。
和颜长官百咏·空门
朱继芳（宋代）

人居天地一樊笼，持掌山家四壁空。
不道今年空得尽，且无誉鼠到山中。
南乡子·白雪与黄芽
佚名（宋代）

白雪与黄芽。两味晶华共一家。摘采辩时衰与旺，堪夸。文候毫厘不可差。顶上结三花。驾动羊车与鹿车。鸟乌免往来南北面，交加。从此天
送吴都曹还芜湖
张舜民（宋代）

柳岭相从岁屡迁，南湖同泛又经年。
斋前怪石曾为枕，门外长杨忆系船。
白酒一壶贤圣乐，古书千卷弟兄传。
九衢尘土忙如火，握手相看思黯然。
王乡人寻二十年之父榇归自卫辉合其母圹
徐渭（明代）

寄埋丛冢北邙同，有客求尸万莽中。白骨两乡儿得父，黄泉一笑妪迎翁。

泪馀指点居亭老，血尽锹函夜壑红。千古灯檠归榇事，莫论真膺总输侬。
拟古诗二十首 其十六
杨起元（明代）

生平不满百，长怀千岁忧。可传匪如舜，甘与乡人俦。

点铁成黄金，千年返元质。误人千年后，仙翁长大息。

常能兴兹怀，得匪合仙术。
雪夜不寐偶成短句十首渭北春天树江东日暮云
陆文圭（元代）

布衾生凄寒，夜夜梦归去。
心恐秋风深，摧残紫荆树。
瑞鹧鸪·吴会风流
柳永（宋代）

吴会风流。人烟好，高下水际山头。瑶台绛阙，依约蓬丘。万井千闾富庶，雄压十三州。触处青蛾画舸，红粉朱楼。

方面委元侯。致讼简时丰，继日欢游。襦温袴暖，已扇民讴。旦暮锋车命驾，重整济川舟。当恁时，沙堤路稳，归去难留。
汴河
林曾（宋代）

一千八百隋家路，两岸青青入帝都。
可惜翠华南渡后，旧时杨柳一株无。
古人名诗
权德舆（唐代）

藩宣秉戎寄，衡石崇势位。年纪信不留，弛张良自愧。

樵苏则为信，瓜李斯可畏。不顾荣官尊，每陈丰亩利。

家林类岩巘，负郭躬敛积。忌满宠生嫌，养蒙恬胜智。

疏钟皓月晓，晚景丹霞异。涧谷永不谖，山梁冀无累。

颇符生肇学，得展禽尚志。从此直不疑，支离疏世事。
颂古八首
释道印（宋代）

大鹏抟风，苍龙出海。
手抬手搦，日上月下。
霜雪严凝识岁寒，双陆盆边须喝采。
平原郡王南园诗二十一首·寒碧
姜特立（宋代）

千层山色参空碧，十里波光照眼寒。
六月火云横障日，好来此处凭栏干。
送樊九冈副使归新繁
杨慎（明代）

别君于南云碧鸡之泽，追君于东城金马之坡。
酌君以莲蕊清曲之酒，侑君以竹枝巴渝之歌。
天涯歧路镇长在，故人零落浑无多。
忆昔君为汉阳守，沧浪之清古无有。
拂衣掉头不肯顾，饮水旧谣在人口。
明诏复起句町行，官突未黔先濯缨。
宦游不博归故里，荣禄何如全令名。
九陇高冈白云野，吾庐世耕在其下。
清泠好结鸥鹭盟，春秋愿醉鸡豚社。
蛋雨蛮烟老玉关，小山丛桂不同攀。
愁心如月何时掇，夜夜随君梦里还。
和孙端叟寺丞农具十五首其十四耘鼓
梅尧臣（宋代）

挂鼓大树枝，将以一耘耔。
逢逢达远近，汨汨来田里。
功既由此兴，饷亦从此始。
固殊调猿猴，欲取儿童喜。
峡山留别何龙友邓伯乔陈彝庚朱惟四诸子
李孙宸（明代）

平生性僻耽山水，意气兼怀方外士。生长何郎共里闾，密缔风外亦如此。

社结词林盟邓君，酒德诗情称并美。于时中宿有朱生，相逢肝胆便相倾。

为予首道中宿之高士，山人复得陈彝庚。物外交游怀既洽，遂厌中区何窘窄。

五岳三山已订缘，无心误走长安陌。牛革宁堪系懒身，投閒几作归欤客。

白云松台杖屦无不到，罗浮西樵秘箓灵文俱搜索。

荏苒皇华三阅秋，驱车强复蓟门游。何郎情深桃花水，为轻千里送行舟。

因过峡口停兰桨，三子联翩来命访。振衣未异昔年游，执手真成意外想。

对酒宵宵话素心，探崖处处穷幽赏。南北分飞叹路岐，岁月催人苦电驰。

我去未应为小草，君还应为念前外。山灵莫漫悲猿鹤，自识富贵场中烟霞骨相儿。

嘱付山僧暂锁云林与萝牖，待我重来相与共伴赤松师。
江楼月
白居易（唐代）

嘉陵江曲曲江池，明月虽同人别离。
一宵光景潜相忆，两地阴晴远不知。
谁料江边怀我夜，正当池畔望君时。
今朝共语方同悔，不解多情先寄诗。
送傅野
李覯（宋代）

国学先生石与孙，金铃木舌士林间，
欲将天下观诸掌，之子从今上泰山
艾以诸公雌黄其诗意殊不平戏用前韵
陈棣（宋代）

载味君诗字字新，方知后实称先声。
文章素号五经笥，姓字行先千佛名。
赵璧有瑕虚指示，随珠无价妄讥评。
官閒聊戯管城颍，小草银钩乱伯英。
千戌登雪窦
释智愚（宋代）

锦镜池面溶溶水照空，
春风花影落青铜。倚栏拟作机头看，
已堕阿师圈{左衤右贵}中。
无题
许景衡（宋代）

台奴初学语，丹子已能行。问叔今何处，嗔爷太懒生。

会令主门户，岂复意功名。坐对江湖晚，横塘舟自横。
题画
智舷（明代）

数株老树半无叶，一个茅亭终日空。惟有鹭鸶常到此，飞来飞去送残红。
满庭芳 林天友别驾招饮同云臣赋赠
陈维崧（清代）

荔浦楼台，榕城甲第，相门群羡贤甥。诗篇宦迹，双斗早梅清。

几度桃花浪暖，贤劳最、转饷神京。才归也，楚天在望，又听夜猿鸣。

三城。父老说，孝侯一去，蛟虎纵横。忆使君前事，千载齐名。

昨夜张筵召我，行春暇、绿酒红笙。刚过雨，新莺语滑，唤起月盈盈。
寄筠阳赵紫芝推官
徐照（宋代）

府后岩峦众，何时访古仟。
井甘邻室共，钟远雪风传。
病去茶难废，诗多石可镌。
蜀江春未动，犹得缓归船。
禅人求赞四首
释宗杲（宋代）

上无片瓦盖头，下无旧锥之地。
赤骨{左骨右歷}个浑身，与人争甚闲气。
些子无明奈何，说甚祖师西来意。
秋晚同德久湖寺晚望
韩淲（宋代）

云薄湖山入暮天，近看容淡远苍然。秋生旷暮时藏日，野外荒寒更起烟。

柳下不知多少屋，苇间惟听往来船。今年情味诗全减，只合灵虚唤水仙。
溧阳史侯祠庙图 其二
杨士奇（明代）

千岁祠堂脩荐谒，四时宗族会杯盘。建宁太守家园乐，写向丹山碧水看。
潞公轩
契玉立（元代）

极目翔原晋代秋，剪桐封弟自成周。兴亡不镇山河固，今古惟搬岁月流。

远树似招行客至，高风犹记昔贤游。徘徊对坐松林晚，万壑奔泉响碧秋。
舟入罗旁之水将访西宁张明府有作 其一
屈大均（明代）

水断频无岸，山开渐有林。花愁渔父识，药喜野人寻。

鸡犬仙家物，牛羊太古心。炊烟时一起，散作白云深。
早风未顺喜晴
方回（元代）

数星犹自耿寒空，海气弥天晓日红。
没胫已无当路雪，打头不日暂时风。
乡情客思鸿飞外，春色晴光鹊语中。
临酒对花犹健在，谁云矍铄一衰翁。
灵洲醉中赋
黄佐（明代）

青林碧海环高台，孤根独立云之隈。神鳌跋浪远天动，老鹤警霜幽梦回。

西川词翰出下土，南海衣冠朝上台。一尊如醉兀然坐，万里长风吹月来。
次冰寮尤倅落叶
杨公远（宋代）

陡觉老秋郊，山臞出岭坳。
萧骚风脱叶，清峭树留梢。
渐失牛羊径，难藏鹳鹊巢。
炉烘供夜读，童扫莫轻抛。
送赴省七子
陈造（宋代）

忆昔涂抹鬓未秋，著书初不缘穷愁。
交契往往第一流，爱且助穷恩意周。
翳桑盘饭惊浪舟，如輠毂需膏油。
疾需妙剂寒需裘，李郝砚席初绸缪。
陈赵进修警堕偷，出语凿凿珊瑚钩。
三臧笔底风雨遒，丁年出我便一头。
儒林丈人拔其尤，贤书政用谭笑收。
七子寂寂从我游，穷人累人君信不。
迄今里闬闻沈浮，玉音下天正旁搜。
南宫穷行勿夷犹，巨鱼纵壑鹰辞韝。
雁塔岐路邻昆丘，捷音联翩走吾州。
壮志此去不啻酬，士抱奥学追前修。
噤不施世吾侪羞，肯卧少室甘沈幽。
肯闯侯门提蒯缑，贤科夷涂古共由。
论才君等谁与俦，可学老子拙自谋。
所向数奇老不侯，一樽上尽犹未休。
索句轧轧繭绪抽，不作儿女声悲啾。
倚须接武拱帝旒，付我一竿钓沧洲。
浪淘沙·目送楚云空
幼卿（宋代）

幼卿少与表字同研席，雅有文字之好。未笄，字欲缔姻。父母以字未禄，难其请，遂适武弁。明年，字登甲科，职教洮房，而良人统兵陕右，相与邂逅于此。字鞭马略不相顾，岂前憾未平耶。因作浪淘沙以寄情云。

目送楚云空，前事无踪。漫留遗恨锁眉峰。自是荷花开较晚，孤负东风。
客馆叹飘蓬，聚散匆匆。扬鞭那忍骤花骢。望断斜阳人不见，满袖啼红。
画堂春
纪松实（清代）

秋来正好醉秋光。如何忽理征裳。黄花十里马蹄香，飞过雷塘。

囊借白云妆点，梦随红叶飘扬。高堂从此日相望，早整归装。
同赵进马元阳春日登长春宫古城望河中因寄郑损仓曹
卢纶（唐代）

城头春霭晓濛濛，指望关桥满袖风。云骑闲嘶宫柳外，

玉人愁袖草花中。钟分寺路山光绿，河绕军州日气红。

迹忝已成方恋赏，此时离恨与君同。
山园
陆游（宋代）

山泉引派涨清池，野蔓移根络短篱。
艺果极知非老事，接花聊短效儿嬉。
提壶言语开颜听，斫木衣襦缓步窥。
莫笑题诗还满纸，小园幽事要君知。
独游家园
孟氏（唐代）

可惜春时节，依前独自游。无端两行泪，长只对花流。
怀古堂夏日漫兴八首 其三
钱谦贞（明代）

卷帘新月倚栏风，看到浮云世事空。黄壤几埋青鬓客，丹枝宁事白头翁。

据鞍顾主心徒壮，探笔还人技已穷。何似此间无事坐，细斟春酒摘秋菘。
文选集句寄慎思交代学士慎思游岳老夫守舍叙述游旧慎问交承与夫舍舟登陆之策俱在此矣
孔平仲（宋代）

邓生何感激，志尚好书诗。清机发妙理，言论准宣尼。

翰墨时间作，文雅纵横飞。弥年缺相从，梦想见容辉。

自昔同寮寀，恩爱两不疑。洁身跻秘阁，携手游郊畿。

一麾乃出守，桑梓有馀辉。濡迹涉江湘，将就衡阳栖。

渺渺孤舟游，洲渚既淹时。凤凰集南岳，平生遂幽期。

岩峭岭稠叠，高高入云霓。企石挹飞泉，陵冈掇丹荑。

即事既多美，游子澹忘归。春仲尚未发，悠悠隔山陂。

今我惟困蒙，处身孤且危。顾影悽自怜，悄悄令人悲。

一心抱区区，知音世所希。块然守空堂，高窗时动扉。

仰视浮云翔，密雨如散丝。中夜抚枕叹，轩车来何迟。

倾想迟嘉音，会合何时谐。借问下车日，临路犹迟回。

春江壮风涛，渔潭雾未开。肃此尘外轸，以副饥渴怀。
又和春日对酒
苏颂（宋代）

倦游城阙祗疏慵，偏爱君家好事风。
后院按歌声不歇，雕章得句曲方终。
欢来趋向诸缘息，醉里情怀万虑空。
谁道广文官独冷，未曾虚度一春中。
明发陈公径过摩舍那滩石峰下十首
杨万里（宋代）

遥松烟未销，近竹露犹滴。
石峰矜孤锐，喜以江自隔。
清潭涵曦紫，碧岫过云白。
回瞻宿处堤，路转不可觅。
七月三日夜坐
陆应宿（清代）

玉宇微微衬薄云，银河何处问仙津。却怜新月如新妇，才露蛾眉便避人。
次韵杨宰对雪有感
陈造（宋代）

生世波上舟，高下随掀簸。
楼阁或藩溷，风花听飞堕。
荣利计圭黍，光阴付膏火。
胡不养弘大，而顾蹈嵬琐。
君看前宵雪，积玉晓覆野。
朝阳丽山川，湛碧仍眩赭。
簿书办官事，酒炙趁村社。
长翁取意适，吾策未云下。
优服作贵贱，观傍了真假。
平生招隐诗，寻盟逮今果。
绫
李峤（唐代）

金缕通秦国，为裘指魏君。落花遥写雾，飞鹤近图云。

马眼冰凌影，竹根雪霰文。何当画秦女，烟际坐氤氲。
句 其三
赵炅（宋代）

时向玉堂寻旧迹，八花砖上日空长。
千秋节有感二首（八月二日为明皇千秋节）
杜甫（唐代）

自罢千秋节，频伤八月来。先朝常宴会，壮观已尘埃。

凤纪编生日，龙池堑劫灰。湘川新涕泪，秦树远楼台。

宝镜群臣得，金吾万国回。衢尊不重饮，白首独馀哀。

御气云楼敞，含风彩仗高。仙人张内乐，王母献宫桃。

罗袜红蕖艳，金羁白雪毛。舞阶衔寿酒，走索背秋毫。

圣主他年贵，边心此日劳。桂江流向北，满眼送波涛。
次韵单景山酴醾
陈著（宋代）

东风先遣百花开，坐后妆梳殢镜台。
雪艳惯逢风落絮，云香不到雨成梅。
下交芍药当阶发，高伴金沙上架来。
珍重重收拾远去，春衣芬馥雅持杯。
和春睡
廖行之（宋代）

持底赏春晴，清眠自爽魂。
据梧销白日，高枕未黄昏。
蝴蝶飞何乐，华胥梦可温。
周公应不远，心事得深论。
颂古二十一首 其二十
释居简（宋代）

总欠韦郎一夜霜，诸方拈出半青黄。碧云更不上盘饤，举似诸方笑一场。
感怀
潘俊（清代）

犹忆离乡日，临歧泪满巾。家贫愁少妇，俸薄累慈亲。

黄卷谁知己，青灯此恨人。无知枝上鸟，百啭闹阳春。
游雪窦双塔登云檐有怀海印云老
楼钥（宋代）

来礼二师遗像，小立云檐一饷。
欲见德云比丘，却在别峰顶上。
挽溪园周知郡
王义山（宋代）

英英玉立已班行，地位如何不庙堂。
久合飞腾上华要，只缘抱庙太刚方。
阶庭竞秀夸诸少，衣钵先传属长郎。
最是一家古三代，棣华今尚有余芳。
铜雀台
荀仲举（南北朝）

高台秋色晚，直望已凄然。况复归风便，松声入断弦。

泪逐梁尘下，心随团扇捐。谁堪三五夜，空树月光圆。
晚至灵峰 其二
周紫芝（宋代）

山前山后僧来浴，两两三三松下行。自是眼边无俗物，老夫不浴更身轻。
秋试报罢久滞里门感赋二首 其一
金武祥（清代）

跋浪仍归点额中，依然𣯀𣰕对秋风。学荒敢惜求全毁，遇蹇惟成得半功。

莫向文章论得失，要从气数验穷通。即有多少青云客，知否投时语尽工。
入朝曲（一作鼓吹入朝曲）
李白（唐代）

金陵控海浦，渌水带吴京。铙歌列骑吹，飒沓引公卿。

槌钟速严妆，伐鼓启重城。天子凭玉几，剑履若云行。

日出照万户，簪裾烂明星。朝罢沐浴闲，遨游阆风亭。

济济双阙下，欢娱乐恩荣。
赠崔沔
崔日用（唐代）

棣华袭韡萼，桂树连芳根。
杂咏十首 其一
陆游（宋代）

仕困风波归可乐，生如疣赘死何悲。极知此手终无巧，那得随人尽作痴。
送瘳子晦倅湖还别四绝
陈淳（宋代）

圣贤事业浩无疆，未易孤闻寡见穷。
友善更资天下士，时推一二附南鸿。
阁学袁侍郎以朝鲤豢龙两图见寄索和·朝鲤
魏了翁（宋代）

物生宇宙间，巨细统有宗。
鳞虫三百余，厥长称维龙。
滃雾弥六合，神渊閟千重。
维时赤鲤公，坐制纤鳞穷。
纤鳞何足言，什百来追踪。
亦有横江鳞，望洋丧其雄。
于于圉圉然，等辨殊卑崇。
一鳜掉头去，恝然若将终。
三公不易介，谁谓惠不恭。
鲁生陋汉仪，商皓婴秦锋。
行吾之所安，匪以惊愚庸。
又如秦汉后，俗学千载同。
卓哉无极论，上配禹孟功。
吾言聊自警，毋诮惟少通。
溪庵放言十首
刘克庄（宋代）

市朝易得虚夸，乡井难讳实年。
还笏殿前已晚，饰巾牖下差贤。
跃鲤送人 其一
徐渭（明代）

昔人画龙破壁去，余今画鲤亦龙俦。墨到鬣边忽一逸，令人也动点睛愁。
奉使封王，次宜春驿
翁承赞（唐代）

微宦淹留鬓已斑，此心长忆旧林泉。不因列土封千乘，

争得衔恩拜二天。云断自宜乡树出，月高犹伴客心悬。

夜来梦到南台上，遍看江山胜往年。
四花四首 其二 金灯
李纲（宋代）

叶卷须虬朵朵圆，化工如解刻雕然。金灯玉柱归天上，何事生来小槛前。
西湖飞来峰歌
徐熥（明代）

我生性爱游名山，黄冠布褐常跻攀。
一丘一壑稍险怪，往往大啸开心颜。
此峰幽邃称奇绝，何处飞来忘岁月。
自是神灵运化工，谁将鬼斧施剞劂。
山形突兀又玲珑，悬厓阴洞遥相通。
红泉滴沥归深涧，碧磴岧峣接太空。
森罗青壁如屏障，窱䆗萦纡非一状。
岩下时喧万壑声，石间尽刻诸天像。
翠色遥飞九里松，白云长出两高峰。
冷泉露下澄清溜，灵隐风高送暮钟。
我到山中歇还陟，骇目惊心劳应接。
奇迹应誇天下无，仙都自与尘凡别。
洞门吟眺欲斜晖，坐破苍苔未忍归。
几片寒云生杖屦，半林微月照僧衣。
殷勤记取归时路，日暮云深不知处。
由来造化妒神奇，只恐飞来又飞去。
减字木兰花·神闲意定
苏轼（宋代）

神闲意定。万籁收声天地静。玉指冰弦。未动宫商意已传。

悲风流水。写出寥寥千古意。归去无眠。一夜余音在耳边。
天宫
白居易（唐代）

洛城秋霁后，梵阁暮登时。此日风烟好，今秋节候迟。

霞光红泛艳，树影碧参差。莫虑言归晚，牛家有宿期。
句
齐廓（宋代）

祖龙神兵驱不得，挥电成鞭有遗迹。
薰风歌代寿节斋
王柏（宋代）

玉麟堂上歌薰风，周公分陕方居东。
霓旌龙节更号令，长江万里消狼烽。
櫜鞬帕首多名将，夙兴拜舞占乾象。
紫气浮浮轸翼间，宗星炯炯银潢上。
甫申飞下鼎湖山，汝阳天人未足言。
八纮纳纳入经济，一柱岩岩久具瞻。
岧嶢陪京新命尹，虎踞龙蟠壮根本。
关中镇抚必萧何，北门筦钥须寇准。
运量恢恢妙转旋，一念体国心通天。
玺书锡劳下阊阖，珥貂十辈来传宣。
天子令闻洽四国，令仪令色山甫德。
江汉汤汤告厥成，衮衣归兮式百辟。
薰风薰风自南来，解民愠兮阜民财。
不赓殿阁微凉句，拜手喜起明良哉。
菁菁葑菲公犹采，世沐恩波深似海。
春风一鹗又横空，敝帚萧骚价千倍。
翘材油幙罗群英，寿觞潋滟难同斟。
客星滩头频矫首，夜夜遥瞻南极明。
上巳日洛岸独游寄陈永宁
张耒（宋代）

风雩感贤游，嘉节偶乘兴。
人稀好鸟语，麦秀春野静。
澄波漾清洛，游子渡明镜。
南山夜来雨，云日淡相应。
解鞍憩高柳，览物动新咏。
优游徒侣喜，丰熟蔬果盛。
官闲省文檄，俗古少喧竞。
乘闲辄独游，兹焉乐吾性。
次桐庐 其二
沈与求（宋代）

吏鞅萦人未许闲，当游聊复到春山。倡条冶叶无风味，赖有寒梅醒病颜。
置酒签厅观荷徐判官携家酿四首
曾几（宋代）

鄣日青圆自拥阶，绉风绿净可添杯。
被花恼处君知否，罗袜凌波笑不来。
偈颂一百零二首
释绍昙（宋代）

住院恰周年，日夜荒忙杀。
园荒手自锄，屋老身惊压。
费尽心神，百丑千拙。
翻思三条椽下，噇饭噇眠。
凡圣情空，心行处灭，
赤条条地生涯别。生涯别，
羊头车子推明月。
寄黄溪云
赵希㯝（宋代）

十年成远别，几度上高楼。风递江南信，云消渭北愁。

春心惊海燕，晓梦入溪鸥。何日西窗烛，相看说旧游。
霜禽欲下先偷眼
赵时韶（宋代）

翠羽啁嘈农晓风，海仙时遣探险丛。
徘徊睥睨知何意，怕干时人挟弹弓。
集李园值雨得花云二字 其一
谢榛（明代）

亭馆初同宴，烟萝别一家。依依檐际雀，澹澹雨中花。
甲午雪
王令（宋代）

平居汩汩喜自堕，万事过目不省窥。
一年南北两见雪，未始把笔成一诗。
朝看气象浩茫昧，夜归瞑想通幽疑。
梦乘虚空谒帝所，砆礩象柱承琼榱。
坦涂壁垩相照射，鹤扇亏蔽狐腋帷。
帝旁鲜鲜舞万女，宝绡雅冶吹裳衣。
累蠙贯瑀错组佩，斥弃朱黛素两眉。
撩搔王母戏华发，袒脱姑射争肤肌。
提璫掷珥互投报，顾我尘垢加笑讥。
其傍临临立万鬼，帝所宠与借色辞。
密叮细紵赐裘舄，笑齿发露寒差差。
诸神敛避不敢望，弃唾堕落成珠玑。
朝懽唏怡弃烟霞，暮慨吁吸成云霏。
互偷天帑购党与，散布万珏分千珪。
纨罗练縠不计数，逆取倒曳交横披。
鞭驱巨灵劫夸父，挥斧解系关星机。
东观豗颓堕壁角，南顾秃鬝亡斗箕。
其他杂冗莫分辨，徒见漫乱如箩筛。
雷公争前泣诉帝，至此岂可无省知。
愿分羽卫勑天讨，助以积雹千山齐。
金神拥遏按行道，後乘驾以万玉蜺。
实分联翻夹铁盾，玉戟钩孑横珠旗。
天风萧萧吹缟素，贝甲合阵穷天围。
磨砮插羽注万矢，强弩竞发相联飞。
奸穷诈极不保守，引组自缚相连归。
累俘奏凯闯天陛，越雉拔羽按舞仪。
帝呼祝融付焚弃，散灰下地无留遗。
徵朋索党计轻重，斩戮屏翳囚风师。
扶桑曈曈露轩豁，日御复反天衢驰。
觉来四顾骇皓白，心与恍惚争是非。
冬雷无声电不照，疑亦众鬼乘其私。
天高地下非所职，且可把酒无嗟咨。
追挽海清臣全子仁两尚书
刘三吾（明代）

郁姑台下战多时，变起萧墙遂不支。
杞子方通北门管，汉家已拔赵军旗。
孤忠不遂尚书志，一死啀期圣主知。
想见江东桥上路，至今犹自血淋漓。
送吴克常南京光禄监事
顾清（明代）

通家亲戚故乡人，临别相逢意转亲。晤语留连下城日，宦程迢转促车尘。

高冈合止冲霄翼，浅水宁容纵壑鳞。朱雀乌衣壮游地，为君惆怅十年春。
至阳山访岳山人
陆俸（明代）

访尔阳山曲，迢迢丘壑重。
青冥恣遐瞩，麋鹿伴孤踪。
高枕低云峤，疏林度远钟。
径余重九菊，门倚两三松。
避地雾中隐，鸣琴竹下逢。
夜长思共醉，老去愿相从。
魏阙无今想，仙风自可宗。
因思沉湎者，役役尔何庸。
题评月轩吟草四首 其三
黄光照（清代）

邺下才人徐伟长，感怀宿草恨茫茫。凭君哀诔生平见，阐发奇光修夜旸。
寿大司马王公七十
卢龙云（明代）

枌社星辰聚，槐庭日月长。苍生安石望，绿野晋公堂。

紫气朱明天一色，夜夜祥光表南极。三朝姓字可淩烟，再起勋猷看指日。

谁令宰相号山中，咫尺天都事不同。仲淹雅有先忧志，充国能图方略雄。

似闻侧席思耆旧，共拟安车下岩薮。敷锡先由歛五福，作朋自合称三寿。

松筠晚节坚，龟鹤更长年。金茎天上诏，铁杖地行仙。

馀庆犹能光燕翼，令子葵心初捧日。谢庭兰玉未须多，王家龙凤元非一。

君不见明经韦氏学，相业悠悠增世泽。又不见清德杨氏家，四世三公事可誇。

持觞今且颂南山，剑履旋应近圣颜。欲令仁寿遍天下，直教中国相司马。
经陆补阙隐居
綦毋潜（唐代）

不敢要君征亦起，致君全得似唐虞。谠言昨叹离天听，

新象今闻入县图。琴锁坏窗风自响，鹤归乔木隐难呼。

学书弟子何人在，点检犹存谏草无。
十月二十四日早始见雪登白云台闲望乱道走书
富弼（宋代）

气候随时应，初寒雪已盈。
乾坤一色白，山水云重清。
是处人烟合，无穷鸟雀惊。
忻然不成下，连把玉罍倾。
即事
陆游（宋代）

我本区中士，偶来湖上居。
时寻一枕梦，闲展数行书。
得醉常欢甚，无炊亦晏如。
今朝好天气，一笑命柴车。
送朱卢二主簿
符锡（明代）

海邦凋瘵未全苏，簿领才猷适所需。政誉并看孚二邑，登崇应合振三途。

丹枫日引江帆远，紫极云连塞雁孤。驿使何时发南越，梅花可折寄曾无。
颂古五首 其二
释惟照（宋代）

小树子，傍山栽，华从叶里开。枝高攀不得，和树折将来。
袁姬哀辞
柳开（宋代）

彼美袁姬兮，柔芳懿懿。
瑶沈蕣瘁兮，追惟弗洎。
阴质弱卑兮，资阳望贵。
寿康攸遂兮，夭愆所利。
北塞南荒兮，偕行万里。
宁期不修兮，溘然而逝。
奔服勤劬兮，丧尔母子。
恫毒我怀兮，摧伤骨髓。
高旻孔仁兮，皇适予委。
明知有生兮，亦必有死。
无如奈何兮，情思罔已。
倏焉胡往兮，音容莫寄。
余玩遗香兮，忍孰为视。
桂山崭崭兮，翠攒若指。
曷能可忘兮，我心於此。
西流之日兮，东流之水。
瞬息一去兮，终天远矣。
春秋战国门再吟
周昙（唐代）

走敌存亡义有余，全由雄勇与英谟。
但如公子能交结，朱亥侯嬴何代无。
发南康度鄱阳湖阻风
李英（清代）

西风湖口叹飘零，独倚篷窗思渺冥。一望秋涛千里色，青山何处是宫亭。
减字木兰花 花
苏轼（宋代）

玉房金蕊。宜在玉人纤手里。淡月朦胧。更有微微弄袖风。

温香熟美。醉慢云鬟垂两耳。多谢春工。不是花红是玉红。
杨村至天津道中
王济（魏晋）

居然景物似江东，帽影鞭丝立马中。两岸蒹葭鶗鴂雨，万株杨柳鲤鱼风。

山楼俯瞰平沙白，野寺欹斜落照红。到此漫为鲈鲙计，停车沽酒莫匆匆。
园居六咏为河南方伯丰公庆赋 其二 农亩躬耕
黄仲昭（明代）

绕舍茫茫百顷田，深耕应可乐尧天。绿蓑二月西畴雨，黄犊一犁北垄烟。

荷锸长吟过柳外，蒸藜炊黍饷林边。秪今天下需元老，未许归来学辋川。
甲申十一月梦中咏假山
慕容彦逢（宋代）

欲雨烟云凝，经秋苔藓多。凭君莫抛掷，留取伴吟哦。
立秋后三日得二侄并侄孙家书
程公许（宋代）

万里书来印籀红，慰情何但万金同。
县丝性命幸存活，发地生涯甘阨穷。
老去忧心长似醉，秋来衰鬓乱飞蓬。
故园未有西归日，且愿平安信数通。
离临安日范伯达送茶约至钓台烹之正月十八日宿台下兼简务德
朱翌（宋代）

过尽长滩唤落帆，舟人取火上高岩。已携败絮来投宿，记有珍茶旋启缄。

忽忆住时同短𦩘，要须于此办长镵。可怜一夜梅花雨，点滴犹随舳尾衔。
括虞美人
林正大（宋代）

武昌七十庞眉叟。学备从年少。萧萧笛竹楚山秋。当日买林曾萧、黑貂裘。

一声占尽秋江月。天外行云绝。如今老去兴犹迟。尚想时时一曲、梦中吹。

山谷题杜子美浣花醉归图：拾遗流落锦宫城，故人作尹眼为青。碧鸡坊西结茅屋，百花潭水濯冠缨。故衣未补新衣绽，空蟠胸中书万卷。探道欲度羲皇前，论诗未觉国风远。干戈峥嵘暗宇县，杜陵韦曲无鸡犬。老妻稚子且眼前，弟妹漂零不相见。此公乐易真可人，园翁溪友肯卜邻。邻家有酒邀皆去，得意鱼鸟来相亲。浣花酒船散车骑，野墙无主看桃李。宗文守家宗武扶，落日蹇驴驮醉起。愿闻解兵脱兜鍪，老儒不用千户侯。中原未得平安报，醉里眉攒万国愁。生绡铺墙粉墨落，平生忠义命寂寞。儿呼不苏驴失脚。犹恐醒来有新作。常使诗人拜画图，煎胶绩弦千古无。
月夜舟中酒后写呈胡祭酒兼同行诸公
王绂（明代）

官船溯河明月夜，千里河流金液泻。水拍船溯月在天，月色波液两相射。

此时清兴不可遏，须待倾觞共陶写。行庖美味虽云重，更觅溪鲜问渔舍。

蟹螯初肥良足珍，霜馀梨枣甘于蔗。同行况复皆贤豪，襟怀岂是寻常者。

胡公一代大司成，文章声誉追班马。延陵给事钱塘客，每出新诗儗风雅。

东阳兄弟居翰林，一双白璧千金价。林黄二子才更奇，往往辞气凌鲍谢。

云间尤喜紫阳孙，笔底龙蛇众惊诧。一时会合非偶然，共沐恩液来日下。

霏霏珠玉动生风，济济衣冠俨成画。嗟予年少尝好游，临水登山日无暇。

时当有月达旦饮，典衣肯顾山妻骂。年来老病不复饮，每见深杯辄生怕。

不知今夕是何夕，狂态依然莫能罢。酒阑兴尽不复散，共向船窗相枕籍。

须臾月落水自流，斗柄低回柁楼挂。骑鲸李白远莫攀，梦鹤坡翁久仙化。

人生所贵在适意，尘虑何须苦萦挂。灯前漫尔写长谣，留向他年作佳话。
渡菅林潭
陈辉（宋代）

溶溶潭水碧无垠，两岸苍烟锁白蘋。山影远涵波色翠，云光斜映浪花新。

一肩行李临流客，半棹歌声唤渡人。欲向前村暂栖息，酒帘风起绿杨津。
金陵僧来闻笑隐住持事繁风雨有怀
张雨（元代）

忆曾共坐翻经石，语我松华压酒方。一自宜城居辅国，几时天竺话连床。

栖栖春草元桑楚，历历风铃替戾冈。乞得江东今夕雨，与君聊洗梦中忙。
赤嵌竹枝词 其一
孙霖（清代）

竹枝环绕木为城，海不扬波颂太平。满眼珊瑚资护卫，人家篱落暮烟横。
杂咏一百首 其四十八 周堪
刘克庄（宋代）

旧𠎝臣学浅，晚召主恩深。莫鉴萧张否，重来遂病瘖。
一剪梅·新得前高孰可知
尹志平（元代）

新得前高孰可知。世间清绝，诗笔难题。朝元峰上试闲窥，未赴笔莱，先到瑶池。一派松风入耳吹。仙音缥缈，洞达幽微。兴来策杖步云溪，行也相宜。坐也相宜。
贞元末东院尝接事今西川武相公于兹…夏日即事因寄四韵
窦群（唐代）

重轩深似谷，列柏镇含烟。境绝苍蝇到，风生白雪前。

弹冠惊迹近，专席感恩偏。霄汉朝来下，油幢路几千。
秋日即事
邵雍（宋代）

鸟声乱昼林，为谁苦驱逼。
虫声乱夜庭，为谁苦劳役。
嗟哉彼何短，一概无休息。
借问此何长，两能忘语默。
题登瀛图
陆文圭（元代）

世传阎公学士图，意象旷雅难形模。山僧临本持索句，展卷复掩空长吁。

秦王功高塞宇宙，搜揽豪隽供驰驱。内怀矛甲伺同气，外示閒暇耽文儒。

临城开馆构杰阁，坐见瀛海移西都。分番夕宿无厌倦，珍膳日给何丰腴。

天光下照天策府，煌煌星象经天衢。房乔夜半进危计，平明一矢惊临湖。

群贤崛起辅贞观，亦有淹滞如颜苏。惜哉燕翼谋未善，祥麟接武容妖狐。

殿阶置笏怒未解，田舍收麦言何谀。策名书府真有腼，空与老姥扶天枢。

贵人一代骨已朽，史笔千载心犹诛。阎公绝艺今亦无，长安落日明榛芜。
登景德塔
王安石（宋代）

放身千仞高，北望太行山。
邑屋如螘蚁，蔽亏尘雾间。
念此屋中人，当复几人闲。
鸡鸣起四散，暮夜相与还。
物物各自我，谁为贤与顽。
贱气即易凌，贵气即难攀。
愧予心未齐，俛首一破颜。
题豫章先生像予尝作看云图诗二首 其一
周孚（宋代）

吾生较此翁，已落二纪后。一时偶蹉跌，千载难邂逅。

悠悠牂柯水，冉冉峨眉云。自恨诗语拙，莫慰沉湘魂。
书事四首
高斯得（宋代）

两月窜荆棘，愁生祗自怜。
屈盘茅屋底，擎跽野人前。
尽室逾百指，看囊无一钱。
长安望不见，何日静戈鋋。
许倩幼失所恃得地办葬名其亭曰棘风求诗纪事
洪适（宋代）

择邻传懿范，负土踵前规。回首树萱录，动心吹棘诗。

幽亭三鼎变，吉壤万家随。度曲薰弦绝，临风泪满颐。
颂古三十一首
释如本（宋代）

斩了猫儿问谂师，草鞋头戴自知时。
两堂不是无言对，只要全提向上禨。
郊居秋晚五首 其三
赵蕃（宋代）

庭菊种匪晚，秋风开尔迟。人嗟地力薄，我有岁寒期。

兰芷元同类，蒿莱敢肆欺。怀哉非失所，社老谩衔悲。
喜迁莺
毛文锡（五代）

芳春景，暧晴烟，乔木见莺迁。传枝偎叶语关关，

飞过绮丛间¤

锦翼鲜，金毳软，百转千娇相唤。碧纱窗晓怕闻声，

惊破鸳鸯暖。
十月旦读子美北风吹瘴疠羸老思散策之句初寮
朱翌（宋代）

问学要根柢，文章忌雷同。
字求反切当，义用训诘通。
纵之逼论剑，收之入檀弓。
平生苦我心，不如作一农。
林羊潇洒侯，川上赤鯶公。
姑从贤者乐，勿笑鄙夫空。
秋宵引佳月，暑昼追凉风。
如此了一生，我其塞上翁。
金明池 荷花
王鹏运（清代）

环佩临风，楼台写影，咫尺璇源路近。秋色共、湖光无际，疏香背、冷雨暗引。

记年年、翠陌笼鞭，是几度、神往菰芦深隐。算冷眼云山，忘机鸥鹭，省识吟边幽恨。

忽漫飞尘惊掠鬓。怕水佩风襟，旧情难问。芳时换、哀蝉曲破，花梦短、野鸳睡稳。

袅空烟、复道垂杨，望太乙仙舟，归期难准。剩泣露敧槃，飘零铅泪，悄共铜仙偷揾。
布袋赞 其一
释心月（宋代）

儱侗十围腹，婆娑三尺躯。折拄杖搅无边香水海，破布囊贮百亿须弥卢。

等个人㗭哩㗭哩，觅文钱苏噜苏噜。天上无，地下无，四明山色开画图。
盘洲杂韵上 洗心阁
洪适（宋代）

餐霞吞沆瀣，一吸千顷湖。默坐更深省，心尘今有无。
和丫山对菊
黄衷（明代）

有客言从菊会还，幽人清思偶相关。不燃夏圃三更火，何得秋光几日閒。

赏胜只疑壶里变，窥奇真似管中班。病予已分江湖老，谁道餐英可驻颜。
酒泉子·空碛无边
孙光宪（五代）

空碛无边，万里阳关道路。马萧萧，人去去，陇云愁。
香貂旧制戎衣窄，胡霜千里白。绮罗心，魂梦隔，上高楼。
村居春日
沈仕（明代）

柳堰迷丹日，蓬扉启绿烟。
人间啼鸟外，兴剧落花前。
野色连三径，山光满四筵。
鹔鷞随可解，堪作酒家钱。
朱卿有绝句看梅之约次韵谢之 其一
韩淲（宋代）

当代儒魁不数人，纷纷胶胶孰知春。诗来话起梅花约，一段风流意更真。
九月八日持螯
仇远（元代）

趁晴明日拟登高，十里龙山肯惮劳。
但愿有钱堪对菊，莫愁无手可持螯。
虱官只合辞归去，鼠腹安能赋老饕。
行见白衣人送酒，已拚痛饮读离骚。
赠隐者
蒲寿宬（宋代）

自是山林僻，何心与世疏。
土铛三合米，竹牖半床书。
月树迷归鹤，沙泉数过鱼。
无人觅巢许，不必更深居。
遗经阁
王庭圭（宋代）

殖财作争府，教子乃义方。斗起千寻阁，中藏万丈光。

诸郎一受业，丹桂几回芳。他日石渠论，斯文想未亡。
樱桃
苏轼（宋代）

独遶樱桃树，酒醒喉肺乾。
莫除枝上露，从向口中漙。
望月婆罗门引 史尚书生朝 强村丛书校孔荭谷
李庭（金朝）

太平有象，老人星、喜照滹阳。前衔曾近文昌。寿乐堂名今年余庆，新到五花堂。看鸡鸣问寝，鳞次称觞。白眉最良。八州督，汉侯王。院院琼林玉树，画戟清香。一椿五桂，更休说、燕山窦十郎。谈麈上，白日羲
示弟瑭
薛瑄（明代）

大屋星霜久，新年雨雪频。田园知己薄，生计可忘勤。

乔木宜思祖，鸡豚莫恼邻。东堂花几树，应与岁俱春。
无题
冯小青（明代）

冷雨幽窗不可听，挑灯闲看牡丹亭。
人间亦有痴于我，岂独伤心是小青。
满江红·烟雨孤帆
李孝光（元代）

烟雨孤帆，又过钱塘江口。舟人道、官侬缘底，驱驰奔走。富贵何须囊底智，功名无若杯中酒。掩篷窗、何处雨声来，高眠后。官有语，侬听取。官此意，侬知否。叹果哉忘世，于吾何有。百万苍生正辛苦，到头苏息悬吾手。而今归去又重来，沙头柳。
山中
薛嵎（宋代）

长日山中坐，白云应笑人。
浮生尘未脱。至老趣难真。
身在影犹赘，年丰家自贫。
莫将吟事废，柳色已知春。
归途过真觉寺五招提突兀云际与帝城诸宫阙参差相望寺中车马旁午盖渐近国门云
胡应麟（明代）

真觉依帝城，参差仅十里。削成五招提，如薄太清起。

凭高尽胡越，眺迥入箕尾。七层际空遥，千级去天咫。

青霞湿衣袂，紫雾飘杖履。羲和驭金轮，拘翼凭玉几。

俯身视尘闉，局促类蝼蚁。何当八翼成，昏黑犹徙倚。
齐国太夫人挽词
叶适（宋代）

风树秋悲乞暂闲，寿星宵陨几时还。
子同房杜经纶地，夫在荀时伯仲间。
恩重七封开表海，行高三美勒名山。
犹言未足平生养，看即元台恨莫攀。
小桂二首
陈杰（宋代）

树小都来三尺长，撩人那得许生香。
隔窗只道花如簇，才是梢头一粟黄。
修竹宴客东园
黄庚（元代）

二月韶光泼眼浓，携尊宴客小亭东。酒当半醉半醒处，春在轻寒轻暖中。

拂槛柳添吟鬓绿，压阑花妒舞衣红。晚来听唱《梁州》曲，声绕吴姬扇底风。
残冬夜饮
赖世观（清代）

楼中尽醉不停杯，冷透幽香雪里梅。薄影初移帘上月，东风几日送春来。
喜仙裳先生过访
行定（清代）

柴门常自掩，有客叩方开。因得支公语，遥知叔度来。

风高披竟日，情洽竟忘杯。独愧东林远，相携去复回。
题叶硕父画卷二首 其二
陈克（宋代）

风烟幻出元晖画，林壑天然硕父诗。只似无心云出岫，轮囷萧索更多姿。
送程大匡归庐陵
释今无（明代）

故园松竹经年别，两粤风烟此日归。幸不遇人知己在，竟无好梦与心违。

云开庾岭梅花小，风落章江朔雪微。喂犊负薪无不可，牢骚一滴莫沾衣。
观叶生画花
施肩吾（唐代）

心窍玲珑貌亦奇，荣枯只在手中移。

今朝故向霜天里，点破繁花四五枝。
已巳年 即事
王彦泓（明代）

织女机边月姊过，晚香心事定如何。画眉才地儿郎少，拥背恩情姊妹多。

手爪互怜新旧似，腰肢难辨影形讹。偶然先占桐花树，愿及鸳雏并一窠。
甲午秋作四绝题窗间 其一
刘宰（宋代）

驿吏持来郡吏批，丁宁急急趁符移。儿童骇汗催科急，趣驾元来荷圣慈。
呈承旨忠斋留公以乐只君子遐不眉寿为韵成诗 其四
陈孚（元代）

圣明握龙御，六合混文轨。麟阁有老臣，国脉长在是。

峨峨太华山，浩浩黄河水。寂寥百年间，今见欧阳子。
贺广东黄漕生辰六绝 其六
曾丰（宋代）

上界仙官执礼勤，逍遥归入散仙群。百千岁后人相识，白石山前黄老君。
发松山湖
陶安（明代）

朝雨止还作，征人去复留。
轻云微放日，近午始行舟。
双岛烟波绕，重湖昼夜流。
白鸥飞意，扰扰见渠羞。
洞仙歌
范成大（宋代）

碧城风物，有湖中天地。长笑义娥不停轨。记蟠桃枝上，金母嗔尝，回首处，还又三千岁矣。

料仙人拊顶，曾授长生，名在云琼赐书里。懒上郁萧台，应厌高寒，飘然下，赤城游戏。且山泽留连作臞仙，不要管蓬莱海中尘起。
题请息斋六言
范成大（宋代）

口边一任醭去，鼻也慵将涕收。
闲门冷落车辙，空室团栾话头。
司马温公挽词五首 其二
范祖禹（宋代）

文母扶皇运，成王绍庆基。萧公翼左右，裴相系安危。

共恨登庸晚，俄成殄瘁悲。旂常纪勋业，长与日星垂。
嘉定巳巳立秋得膈上疾近寒露乃小愈
陆游（宋代）

穷销壮岁功名志，病过新秋赏咏时。
自古世间如意少，天公宁肯为君私？
九张机
佚名（宋代）

一张机。织梭光景去如飞。兰房夜永愁无寐。呕呕轧轧，织成春恨，留著待郎归。
游天章寺遇王布衣自言脩竹先生之后
全祖望（清代）

犬年羊月吁可惧，穆陵头颅飞上树。尔祖挟客居山中，老泪汎上不可住。

山南七载几危疑，竺西双匣谁呵护。岂意斯地有神灵，凤穴于焉成权厝。

连袂闽瓯数白衣，哭罢挥豪赋长句。尔今拓落一布衣，又视蓬莱浅几度。

虽然燕子已他飞，尚有鹃雏守未去。独恨梵屋潭潭金粟荒，兰亭真帖莫知处。
即事
李流谦（宋代）

畏热客不来，习懒我倦出。
爱闲闲不彻，一日如两日。
晚风生微凉，佳月挂西壁。
谁为无事人，共此可怜夕。
与赵安抚乞疏狱
王十朋（宋代）

小麦青青大麦熟，秧老欲移蚕欲簇。皇天弥旬作淫雨，害及农桑一何酷。

麦枯秧腐蚕不丝，无食无衣岂能育。使君今世贤方伯，政过龚黄同舜牧。

僦金蠲放官与私，喜气欢声倾比屋。仁风已慰黎庶心，诚感苍穹理宜速。

胡为烝泄尚如许，阴沴干阳埋日毂。岂惟泥泞困牛车，更恐鱼龙上平陆。

闾阎竞画指日蛮，香火遥祈上天竺。伤和无乃有冤民，蠹政尚疑多大族。

使君有术开青天，按劾奸赃疏滞狱。
春晚出郭送溧阳公归葬江南述感 其四
胡天游（清代）

冠剑行看欲就封，过门争感旧时龙。人间梓器身何恨，病后楹时墨尚浓。

春水帆樯星斗气，晚花宾客雨云踪。苦为怨句裁还得，秋对青云阮仲容。
驻马听　春思
韩邦奇（明代）

春思依依。习习和风春昼迟。看他游春，杜甫喜见，春来又怕春归。

耽春不觉鬓如丝。向海棠、还问春消息，燕语莺啼。

碧阑干外，春光有几。
香阜寺
韦佩金（清代）

长河崇精舍，风露轩秋谷。土香芝术暖，树密台殿复。

繁花众蝶喜，深云一房宿。水容白日静，松门凉月绿。

闻钟遂成往，经过肆闲瞩。无声堂饭僧，有影岸归牧。

林晚众翼喧，孤禽下寻竹。
寓兴七首
魏野（宋代）

天地无他功，其妙在自然。
尧舜无他圣，其要在知贤。
知贤无他术，观其出处焉。
尧苟不知舜，徒云能则天。
香潭八首
许月卿（宋代）

信笔篇篇又一篇，东坡父子故依然。
凤凰鸣处知何日，龙虎榜依今几年。
残岁寄寒难避地，颠风急雪更无天，
六宫粉黛无颜色，谁道人间少静娟。
山居杂诗九十首
曹勋（宋代）

客惠双井芽，千里冒寒暍。
品格自高胜，香味两奇绝。
小小猷溪磨，团团掌中月。
挥肘喜旋之，纷泊看落雪。
大恺
李必恒（清代）

奏恺乐，歌《彤弓》。摐鼍鼓，铿鲸钟。酒再行，乐三终。群臣拜手上帝功。

帝不自功谓女庸。尔诸臣来，大者公，小者侯。厘尔圭瓒，秬鬯一卣。

维兹山川田土弗敢爱，分土三，列爵五。及苗裔，永终誊。
颂古二十一首
释鼎需（宋代）

大义开田创祖基，分明书契示传持。
儿孙不肯遗先业，乞食年年役路歧。
寄戏刘道渊
陈襄（宋代）

陆羽茶亭枕水隈，为言无酒且徘徊。
山中此物尤难得，应是刘生不肯来。
秋日作
李云龙（明代）

我昔云山结灵友，春风日解松花酒。乍可狂歌在世中，何因落魄居人后。

人间红尘万丈馀，一日十避无宁居。大人莫笑裈中虱，神骏曾为辕下驹。

朅来卧病寒塘上，门径萧萧秋草长。洛阳二顷无心求，成都四壁还相向。

匣中神物是龙泉，虽复沉埋光在天。壮夫不洒穷途泪，且自垂钓秋江前。
贺新郎 忆鹤
刘之才（宋代）

苍藓粘溪路。帐山君、翛然羽化，梦魂何许。曾约秋云萦客袖，舞傍吟皋砚坞。

矫清唳、裂穿云宇。江碧空濛无处问，问孤山、梅底人知否。

烟夜永，耿心语。

瑶华一去成幽阻。倚修篁、抱琴愁绝，天寒日暮。城郭悲歌华表恨，此事销凝千古。

有招隐、小山能赋。蕙帐空兮谁夜怨，算课骚、读易俱凄楚。

步深窈，堕松露。
雪中寻友不遇
司马光（宋代）

拥袖犯风雪，驱车行诣谁。
朱门不可入，素友复难期。
依世诚多拙，迷方忽自悲。
褊心终寡合，吾道易参差。
蒋尧仁监簿挽诗二首 其一
戴表元（宋代）

家厂宣和后，官名德祐前。不图诸老尽，竟得一身全。

月旦悬虚鉴，巾箱有秘篇。堂堂何可得，谁乞画图传。
访黄崇嘏墓四首录二 其二
杨潮观（清代）

东风不上蜀王台，环佩衣冠尽草莱。只有香名埋不得，梅花毕竟百花魁。
忆王孙 咏柳
善住（元代）

一株闲伴霜陵桥。斜倚东风学舞腰。游子寻春骏马骄。欲魂销。和雨
巴东
商盘（清代）

絮雨缯云劝小留，山城如带暂维舟。唤回吴苑三生梦，来共巴猿五夜愁。

木末芙蓉长在手，天涯霜雪渐盈头。秋风亭下秋风客，潦倒秋风是此游。
钱塘潮歌送吴子才赴礼部
严羽（宋代）

海潮之来自古昔，天下诡观称钱塘。东南王气实在此，势与造钱为低昂。

观其映日始一线，何处群鹭纷然翔。渐闻鼓声震原野，疑是三军嚣阵行。

银城天际忽过眼，卷蹴厚地何仓皇。馀波已去洒月窟，怒气犹自吹扶桑。

百川倒流号呼汹，天吴河伯神皆竦。海上长人出水惊，巨鳌辟易三山动。

广陵之涛安可比，吴客雄誇徒为尔。请君看此凭江楼，载酒无劳棹小舟。

湖上百花春荡目，笙箫聒我非清游。

洪涛万里壮可吞，笔底飒飒洪涛奔。愿持忠愤愬明主，一第于君何足论。

钱塘日边云气多，君之行兮莫蹉跎。教人临期奈别何，赠君钱塘海潮歌。
次韵张伯雨蕉池积雪诗二首 其二
刘汶（元代）

仙掌金盘列风露，人间琛宝多飘零。忽看铜洗土花碧，侧想玉飘云鬟青。

千年偶在聊寓意，万物终毁无逃形。吾徒汲古宁玩物，愿子及泉资绠瓶。
西江月 其一 闺思
史达祖（宋代）

西月澹窥楼角，东风暗落檐牙。一灯初见影窗纱。

又是重帘不下。

幽思屡随芳草，闲愁多似杨花。杨花芳草遍天涯。

绣被春寒夜夜。
祝英台近·剪酴醿
佚名（宋代）

剪酴醿、移红药，深院教鹦鹉。消遣宿酲，敧枕熏沈炷。自从载酒西湖，探梅南浦，久不见、雪儿歌舞。恨无据。因甚不展眉头，凝愁过百五。双燕见情，难寄断肠句。可怜泪湿青绡，怨题红叶，落花乱、一帘风雨。
都门外报国寺夜坐书感
郭谏臣（明代）

徵书岁晚下江乡，走马来瞻日月光。咫尺君门天万里，灯前寂寞夜偏长。
喜彭士报自豫至燕
魏勷（清代）

跋涉何辞远，中原匹马来。黄金燕市客，白雪孝王台。

笛里关山老，年光日月催。华堂秋色静，试共尽余杯。
韩国公曹国公暨中山侯等官奉旨诣岳镇海渎行报祀礼早朝赋诗呈别
汪广洋（明代）

天仗初齐曙色分，笋班玉立候金门。国家报祀循常典，海岳储金表厚坤。

龙篆重缄云外去，凤韶九奏月中闻。此行端为通幽显，倚注唯应属老臣。
次韵王茶马海棠四绝·清淑堂海棠
魏了翁（宋代）

善识花人尽倚阑，不将荣悴等閒看。
繁华夺目春如醉，独肯怀人问考盘。
寄题卢君斗斋
秦观（宋代）

侠气轩轩翰墨场，邅回世路鬓成霜。出从车马行千里，归与琴书寄一方。

鸟啭入帘春欲破，炉香侵梦日初长。扁舟会有山阳役，聊借狂夫挹酒浆。
送智雄上人
李中（五代）

忽起游方念，飘然不可留。未知携一锡，乘兴向何州。

古岸春云散，遥天晚雨收。想应重会面，风月又清秋。
古意二首
赵蕃（宋代）

齐王昔好竽，有客工鼓瑟。
持之立王门，三年不得入。
不知所好异，卒致遭怒叱。
我今幸早计，归去无自逸。
有警示训 其二
林希逸（宋代）

种种心生种种危，急须毒手下钳槌。要令独坐空斋里，打出人间万弩围。
次胡济鼎同年三律
曹泾（宋代）

共是金明衣绿郎，梅仙风致压仇香。
人如紫凤仪丹阁，谁则青蚨涴锦囊。
洛社菜羹时不禁，雪堂斗酒夜宜良。
至尊端肯怜芹曝，臣罪当诛自恐惶。
禽言六首 其六
冯惟敏（明代）

向前还好，可惜今年种知少。早知今年胜去年，即死不卖山南知。

欲向灵禽频借问，禽言昧远惟知近。能知岁事报阴晴，不知官租重与轻。
咏风
张倩倩（明代）

萧萧竹径鸣，卷幔如有情。
木落寒山里，千林共一声。
五夜余澹心涂次尾及同乡诸兄招饮河房时大雨如注经宵不歇醉归走笔记之
李元鼎（明代）

插艾怜时序，衔杯共友朋。可堪今夜雨，偏妒一年镫。

舫静歌声邈，波喧岸影增。天涯萍聚处，痛饮记吾曾。
得陈元履家书六言四首 其三
岳珂（宋代）

安问经时落落，边声镇日摇摇。寄贺塞翁马失，决疑天老龟焦。
入鬼门关
沈佺期（唐代）

昔传瘴江路，今到鬼门关。土地无人老，流移几客还。

自从别京洛，颓鬓与衰颜。夕宿含沙里，晨行冈路间。

马危千仞谷，舟险万重湾。问我投何地，西南尽百蛮。
放船
姚镛（宋代）

数幅蒲帆破晓烟，一篙春水涨平川。谁家池馆多杨柳，时送飞花到客船。
夜赋
陈与义（宋代）

抱病喜清夜，形羸心独开。
不知药鼎沸，错认雨声来。
岁晚灯烛丽，天长鸿雁哀。
书生惜日月，欹枕意茫哉。
古风庆王寿
程通（明代）

太极昔未判，一气浑浑然。清浊既已分，万象何昭宣。

高者为天为日月，下者为地为山川。其间昆虫与草木，林林总总几万千。

若夫禀二仪之秀气，夺万物之精妍。生具四端备百行，虚灵挺秀为人焉。

中有最灵与最秀，首出庶类惟圣为能全。天生圣人岂徒尔，亶聪明作元后父母乎黎元。

大哉吾王继立极，聪明卓冠天下先。神圣广运尧荡荡，日新夕惕汤乾乾。

躬翊明主膺大任，统一六合清三边。大开明堂受朝贡，东夷西戎南蛮北狄，万国玉帛来源源。

鞭策唐宋轶秦汉，进与虞周三代为比肩。上天眷命益用懋，福禄胤祚恒绵延。

龙子龙孙自有种，金枝玉叶春相鲜。分茅胙土法古制王章，九爵衮冕光蝉联。

秦都关中晋云内，荆衡齐代并幽燕。下逮岷峨巴蜀二十有馀国，莫不犬牙相制唇齿相牵连。

眷兹辽阳作巨镇，提封千里际海堧。坐临高丽控朔漠，襟带潮海通云烟。

吾君奉诏莅兹国，措置社稷磐石坚。春秋祀事竭诚敬，抚恤黎庶加慈怜。

辽天雨露洒，湛恩及蜎翾。恪遵王度靡颇僻，佩服祖训常恭虔。

乃文乃武才兼济，惟精惟一学更专。横槊跨马耀威武，投戈讲艺宏经筵。

况有如貔如虎桓桓之将士，又有如鸳如鸾之英贤。

同寅协恭赞厥美，夙兴夜寐相周旋。皇风清夷海宇靖，伫见民庶高枕皆安眠。

行者愿出于吾途，居者愿列于吾廛。仕者愿立于吾朝，耕者愿业于吾田。

尧民何皞皞，周道何平平。牧童牛背歌，日夕腾垓埏。

岂不见东平苍竹帛，千古芳名传。又不见城阳章功绩，万载金石镌。

吾君仁德早拔萃，彼二者不得专美于其前。欣逢令旦当今日，正是二月中和天。

祥云裁锦弄晓霁，扶桑暖旭高枝悬。一元坱圠妙化育，品汇孰不归陶甄。

遐迩臣邻率欢贺，承筐篚厥黄与玄。綵杖缀班森玉笋，绛纱笼烛烧金莲。

醉路宫花压帽重，迎风象管鸣繁弦。上林流莺听睆睍，翻阶舞鹤看𨆩跹。

葡萄满斟光禄酒，蟠桃佳宴瑶池仙。太平盛事亲幸睹，直欲播颂焉得巨笔如长椽。

区区韦布士，词馆叨备员。既乏八斗才，安用五色笺。

但歌天保诗，答此鹿鸣篇。愿祝吾君寿如山，山高翠拔闾阜巅。

愿祝吾君福如水，水长玉挂双峰泉。闾山泉水高远亘今古，愿祈国祚相与悠久亿万千斯年。
芗岩山居孟夏二十绝
舒岳祥（宋代）

雨云冒山头，晴云出坞口。
东峰有龙湫，雨我私百亩。
山行二绝
黎廷瑞（宋代）

野老相过一笑迎，黄难白酒愧深情。
山空日落早归去，昨夜隔篱闻虎声。
妓人残妆词
施肩吾（唐代）

云髻已收金凤凰，巧匀轻黛约残妆。

不知昨夜新歌响，犹在谁家绕画梁。
送石宰
杜范（宋代）

朔风搅长林，凝冰封厚地。
人嗟行路难，君行亦易易。
句金号岩邑，日事纷万蝟。
群情一龃龉，烦言四腾沸。
长吏不足严，去之若下缒。
俯仰十年间，转足几颠踬。
君材万斛鼎，几然国重器。
小试莅兹邑，斩斩常正义。
百炼刚莫夺，豪猾斂手避。
惠人郑之侨，始亦遭怨詈。
三年舆诵闻，人情见真伪。
君来弊俗，固有不得志。
抗之如不克，浮言吁可畏。
论定要以久，克终乃为贵。
谤讟变惧谣，君政本不异。
字民有隐德，动人皆实意。
嘉绩今报成，坐洗十年愧。
民俗岂相远，己治人亦治。
我本山泽臞，强颜领一尉。
弱植愧匪材，久矣辱大芘。
倾倒罄心腹，抚爱殊愧类。
我亦为知己，奔走常尽瘁。
君今造清朝，行李挟佳气。
我方困尘役，何心逃吏议。
世道就浅铗，人心竞功利。
俗子不足言，志士或窘匮。
规摹与事业，两者略相似。
原君恢宏纲，大用见经纬。
江梅受命独，奇节凌赑屃。
折取岁寒枝，掺祛以相遗。
此物君固有，珍重调鼎味。
更须厚培植，华实处根底。
正旦病中
孙何（宋代）

千官簪笏俨成行，春逐銮舆出建章。
丹凤案明分曙色，绛纱袍暖起天香。
旌旗影里陈方物，金石声中举寿觞。
可惜龙墀立班处，刘生独自卧清漳。
幽居记今昔事十首以诗书从宿好林园无俗情为
陆游（宋代）

入蜀过匡庐，秋风宿东林。
月出断山口，满窗松竹阴。
袅袅一枝烛，道人语夜深。
亦设饼果供，慰此羁旅心。
犹恨非远公，无酒遣我斟。
明日下山去，叹息难重寻。
回首四十年，驹隙何駸駸；旧游不可到，怅望空长吟。
春日二首呈黄子迈大卿
戴复古（宋代）

野人何得以诗鸣，落魄骑驴走帝京。
白发半头惊岁月，虚名一日动公卿。
颇思湖上春风约，不柰楼头夜雨声。
柳外断云筛日影，试听幽鸟话新晴。
谢君冶盦以大集见赠率题
缪九畴（清代）

吾子邑名士，相知十年久。聚星古冶城，屡顾及下走。

翩翩希逸才，所遇无掣肘。美人自怀芳，弗事争妍丑。

尔时声气孚，弥徵交情厚。无何闻鼓鼙，全家挈八口。

避地来晋陵，不问世治否。禅让美唐虞，白云变苍狗。

朝野胥欢呼，其衷若天牖。我具乖崖癖，惧同秋草朽。

有时隐几卧，嗒焉丧其偶。邮使忽赍函，贲然诗千首。

一官系一集，信今足传后。刊行讵止斯，续成益富有。

犹忆去年秋，得陪使君酒。别来无好怀，行将成白叟。
过丹阳湖二首 其二
汪廷桂（清代）

布帆无恙客心閒，峰影岚光指顾间。洞启蓬窗斜倚枕，卧游历尽水边山。
句
云容（唐代）

木末上明星。
过平阳高庭英索诗强为一绝
耶律楚材（元代）

一川秋色满东篱，雁字行行自写悲。试问省庵何所省，黄华红叶总堪诗。
纂辑诗钞自识
缪公恩（清代）

君不见高山大渊置姓氏，古人好名乃如是。又不见载笔纪传好史书，恐名不彰以没世。

自晋唐宋递元明，或著诗篇或琐志。古人结习不可除，今者后人宁有异。

余亦吟诗千馀篇，共好五万二千字。吾闻太上立德次立功，垂之空言嗟罔济。

况乃风云月露词，虽工仅号雕虫技。抑闻诗以道性情，或云古者诗言志。

葩经三百十一篇，大抵发愤所为制。最是劳人思妇辞，等閒谣谚偏姿致。

当时出语岂求工，天籁之鸣不可企。后世纷纷无病呻，乃尚浮文争绮丽。

章求典赡句求丰，往往誇多翻害义。溯从十六窃为诗，其时正课攻时艺。

蝇头小字累好编，不令人见藏经笥。及今白发已盈头，犹自耽唫如往岁。

暑日寒宵自较雠，缥缃似较牛腰细。灾梨祸枣愧无资，用托中书为编次。

虽无功绩似前人，聊纪生平所遭际。自少及壮至于今，纪月编年如掌记。

其间三十有六季，纷纷人事填胸臆。曾上金台登岱宗，车烦马殆燕齐地。

南下黄河渡大江，震泽扁舟臻海澨。思亲怀友托讴吟，吊古凭今动幽思。

春花秋月寄閒情，对酒当歌吐奇气。割裂篇章耻饾饤，堆积群书陋獭祭。

固无奇语泣鬼神，亦时机轴生新意。半生心力在于斯，不忍鸿毛等轻弃。

忆从归我旧蓬门，不获名流相砥砺。造化弄人多坎坷，幸未执鞭隳此事。

晚年鸣铎注一官，居然不食如匏系。散衙退息有馀閒，每每推敲再三四。

于今会萃辑好书，裁锦装函自珍秘。吁嗟乎少时妄念颇亦奢，而今不复思功利。

只此区区数卷诗，用以遗留于后嗣。其幸或为世所传，其幸后昆能缵继。

不幸或生愚子孙，覆酱糊墙任委置。即今散失或不收，转愁后辈生訾议。

吁嗟乎悲从中来写我心，叙作长篇聊自识。剪烛高歌歌即书，琢句雕章非所计。
自西峪取路登田盘至双峰寺小憩
弘历（清代）

西峪曾一涉，双峰向颓废。施檀为重葺，勒壁诗以记。

兹来取路为，驻马试小憩。如来只如如，何曾今昔异。

兴废及往来，芥慸奚由置。岩暾三古日，窗纳千峦翠。

策骑遵前涂，风铃送行辔。
陪大慈老登古院
李弥逊（宋代）

林影横榰折脚床，禅翁唤我坐斜阳。诸天共说无生话，万壑同薰不尽香。

茗椀泛云醒远目，藜羹煮玉闹枯肠。逢人若问峰头事，翠竹阴中菊正黄。
偈二十首
释鼎需（宋代）

隈严遁谷，败种焦牙。
应物随形，拖泥带水。
挽宁宗皇帝章六首
王迈（宋代）

方启中兴运，旋开万世功。
人心忧漆室，神断定青宫。
识见几微表，安危指顾中。
孤臣读遗诏，无语泣西风。
春亭对雨柬于皇
熊赐履（清代）

草堂花意近，风雨乱春晴。修竹摇空冷，残梅入望清。

烟霞本故物，丘壑自多情。鹿鹿胡为者，输君学晚成。
咏史下·孙权
陈普（宋代）

不信张昭未是奇，贼来送死又何疑。
一生谄事欺孤操，操死犹臣不士丕。
十月四日今上亲祀太庙前期备法驾宿斋是日漏下二鼓行礼天清星朗熙事告成伯琦忝下执事谨赋七言八句以颂
周伯琦（元代）

晓严法驾蔼云从，太室明禋属孟冬。圭衮龙章虔酌献，箫韶凤舞盛仪容。

华星缀露壶声永，瑞霭腾空燎影重。大礼庆成宗社𡴘，坐看寰海颂时雍。
滟滪堆
冯山（宋代）

巨石当江冲，江水皆倒还。夏秋水石斗，怒浪高于山。

长年欲下峡，防石如防奸。乘流一无备，拳石皆险艰。

独使滟滪誇，千载不可删。
环翠亭
陈知柔（宋代）

当年把臂入龙山，犹记相逢醉梦间。
君似孤云了无碍，我如倦翼早知还。
茅檐负日真成算，竹榻论诗整破颜。
欲问太平真气象，夜来风月到松关。
客中感怀
唐彦谦（唐代）

客路三千里，西风两鬓尘。贪名笑吴起，说国叹苏秦。

托兴非耽酒，思家岂为莼。可怜今夜月，独照异乡人。
冬暖
刘敞（宋代）

南服已卑湿，隆冬方晏温。夏虫轻火伏，葛履易霜繁。

谁复谋吹律，吾真笑负暄。爰居或避地，亦慰异乡魂。
题陈国秀小园
文天祥（宋代）

席地自乾坤，半树阅今古。
池馆岂不宽，每换牡丹主。
园公非陇傭，独捎占春风。
弄影不在多，臭香知乃翁。
乙未落第南还夜泊潞河梦中集唐句及觉止忆记首二句因续成之
张萱（明代）

在世谁非客，吾生半异乡。男儿行处是，岁月坐中忘。

海日生残夜，天河落晓霜。相看指杨柳，憔悴不成行。
东墙夜合树去秋为风雨所摧今年花时怅然有感
白居易（唐代）

碧荑红缕今何在？风雨飘将去不回。
惆怅去年墙下地，今春唯有荠花开。
遣兴四首 其二
许谦（元代）

猗猗澧有兰，馥馥沅有芷。猎猎石上蒲，泛泛水中芰。

鲜鲜三径菊，旎旎百亩蕙。采掇集众芳，粲烂成杂佩。

佩服何所从，将以待君子。
题神霄宫壁
李抱一（宋代）

一粒金丹续命基，算来由我更由谁。
神龟移入云端去，彩凤抟归地母骑。
溟涬浪中求白雪，崑崙山里采琼枝。
只消千日工夫足，养个长棱八角儿。
逍遥咏
宋太宗（宋代）

求得真宗一，深知万象清。
自然通感应，意外别长生。
学古身何措，辉华日莹明。
谁穷天地理，去住两无成。
三月晦日即席和章师侍郎
沈继祖（明代）

玉帐清无一点尘，浃旬休暇乐延宾。
二天共醉千钟酒，三月惟余一日春。
风急鸟雏犹唤友，雨晴燕子也留人。
骊珠八七盈怀袖，归去行囊喜不贫。
几圣以三诗寄蜡梅栽次韵 其二
周紫芝（宋代）

酿蜜成花此似难，移根深恨老来看。丰肌弱骨须调护，可怕寒梢白露团。
孟子·巨室
陈普（宋代）

豮豕之牙须有道，执牛之尾岂良图。
乱臣贼子乾坤裹，天地人心未必无。
三月七日廷试越三日奏进士榜名作
周伯琦（元代）

太平天子策贤良，诏问天人白玉堂。校艺尽遵周典礼，策名宁数汉词章。

风鸣松盖宵成韵，雨浥梨花雪有香。承乏幸陪诸老后，凌晨金榜出明光。
送杨子浚下第还广东
何景明（明代）

怜君不得意，春尽独还家。路入蘼芜草，亭深枳壳花。

客舟江上远，乡树岭南斜。盛世多遭际，宁容问钓车。
过故友居
王驾（唐代）

邻笛寒吹日落初，旧居今已别人居。

乱来儿侄皆分散，惆怅僧房认得书。